Mercosur
Mercosur arba Mercosul (isp. Mercado Común del Sur, port. Mercado Comum do Sul, gvar. Ñemby Ñemuha; „Pietų Bendroji Rinka“) – tarptautinė muitų sąjunga tarp Pietų Amerikos šalių: Argentinos, Brazilijos, Urugvajaus, Paragvajaus ir Venesuelos. Įkurta 1991 m. pagal Asunsjono sutartį, patikslintą 1994 m. Oro Preto sutartimi. Sąjunga įtvirtina laisvą prekių, žmonių ir valiutos judėjimą sutarties šalyse. Asocijuotų narių statusą turi Peru, Bolivija, Čilė, Ekvadoras ir Kolumbija, o Meksika turi stebėtojo statusą. Organizacijos oficialiosios kalbos: ispanų, portugalų ir gvaranių. Organizacijos būstinė įsikūrusi Montevidėjuje.